DECRETO 146/2013, do 5 de setembro, polo que se declara de utilidade pública e urxente execución a concentración parcelaria da zona de Oubiña, 2º sector (Cambados-Pontevedra).
Consellería do Medio Rural e do Mar — III. Outras disposicións — 19/09/2013

A parroquia de Oubiña está situada no municipio de Cambados e nela resultan afectadas polo proceso de concentración parcelaria corenta e dúas hectáreas que non foron obxecto do proceso anteriormente levado a cabo.
A dispersión parcelaria e o minifundio agrario que presentan os terreos non concentrados da parroquia de Oubiña, posta de manifesto polo Concello de Cambados á consellería competente en materia de agricultura, motivou un estudo de viabilidade e de valoración das posibilidades que ofrece a zona para incrementar o rendemento dos recursos agropecuarios, en que se deduciu a conveniencia de levar a cabo a concentración parcelaria por razóns de utilidade pública e interese social.
Na súa virtude, por proposta da conselleira do Medio Rural e do Mar, formulada conforme o establecido na Lei 10/1985, do 14 de agosto, de concentración parcelaria para Galicia, modificada pola Lei 12/2001, do 10 de setembro, e logo de deliberación do Consello da Xunta de Galicia na súa reunión do día cinco de setembro de dous mil trece,
Artigo 1
Declarar de utilidade pública e urxente execución a concentración parcelaria da zona correspondente Oubiña, 2º sector (Cambados-Pontevedra).
Artigo 2
O perímetro da zona será, en principio, o correspondente a corenta e dúas hectáreas non concentradas da parroquia de Oubiña. O referido perímetro poderá quedar en definitiva modificado polas rectificacións, inclusións e exclusións que se acorden ao abeiro dos artigos 23 e seguintes da Lei 10/1985, do 14 de agosto, de concentración parcelaria para Galicia, na súa nova redacción segundo a Lei 10/2001, do 10 de setembro.
Artigo 3
O proceso de concentración parcelaria deberá supoñer a adxudicación da propiedade en predio único ou no menor número de predios de substitución posible.
Artigo 4
Tal e como dispón o número 1 da disposición transitoria primeira da Lei de concentración parcelaria para Galicia, a consellería competente en materia de agricultura poderá declarar a caducidade dos expedientes de concentración parcelaria.
De acordo co sinalado polo artigo 7.2 da referida lei, a consellería poderá revisar a concentración en calquera fase do proceso, e mesmo retrotraer á situación primitiva as parcelas.
Artigo 5
Conforme o establecido pola Lei de concentración parcelaria para Galicia, a partir da entrada en vigor do presente decreto, serán sancionables as infraccións que, por acción ou omisión do disposto nela, leve a cabo todo titular dun dereito de propiedade rústica de carácter agrario comprendido dentro da área de concentración e, en todo caso:
a) Por incumprimento da obriga de manter e conservar a terra cultivada conforme a súa capacidade agrolóxica e o aproveitamento adecuado dos seus recursos.
b) Polos danos causados nos predios lindeiros que non sexan consecuencia do uso normal do inmoble ou manter o predio inculto ou abandonado, en concordancia co disposto pola Lei 6/2011, do 13 de outubro, de mobilidade de terras.
c) Por dificultar os traballos de investigación e clasificación de terras, impedir o acceso do persoal de concentración ás parcelas ou predios para o desenvolvemento da súa función ou realizar actos que diminúan o valor das parcelas.
d) Por realizar obras ou melloras nos predios sen a correspondente autorización.
e) Por cortar ou derrubar arboredo, extraer ou suprimir plantacións ou cultivos permanentes ou esquilmar a terra.
Artigo 6
Á zona seranlle de aplicación os beneficios económicos programados ou asumidos pola Xunta de Galicia para mellorar ou modernizar as explotacións agrarias, e, en concreto, os que sinale o artigo 6 da Lei de concentración parcelaria para Galicia.
Artigo 7
Os traballos de execución desta concentración parcelaria iniciaranse nun prazo non superior aos 6 meses a partir da publicación deste decreto.
Disposición derradeira primeira
Facúltase a Consellería do Medio Rural e do Mar para ditar as disposicións complementarias que requira a execución deste decreto.
Disposición derradeira segunda
Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, cinco de setembro de dous mil trece